Vlug MH17: Nederland versoek Rusland se hulpEen van die grootste wrakstukke wat opgespoor is Foto: Phil Black, CNN Mark Rutte, eerste minister van Nederland, het Rusland Dinsdag versoek om sy samewerking te gee in die kriminele ondersoek oor Vlug MH17 van Malaysian Airlines. Rutte het tydens ŉ perskonferensie in Den Haag Rusland se samewerking versoek nadat die Nederlandse Veiligheidsraad bevestig het die vliegtuig is deur ŉ BUK-missiel afgeskiet. Dit is nog nie duidelik wie die missiel op 17 Julie 2014 gevuur het nie, of dit anti-regeringsrebelle of Oekraïne was nie. “Die eerste prioriteit was om die slagoffers se oorskot te laat terugkeer en dit te identifiseer,” het Rutte gesê. “Hierdie verslag werp lig op die oorsaak van die ramp. Dit was ons tweede prioriteit. Prioriteit drie is om te bepaal wie verantwoordelik was en om die betrokkenes te vervolg.” Hy het bygevoeg Nederland steun op resolusie 2166 van die Verenigde Nasies se sekuriteitsraad waarvolgens alle lande ten volle samewerking moet bied om aanspreeklikheid te bepaal. “Ons moet in gedagte hou die pad tot vervolging is moeilik en ingewikkeld. Dit gaan lank duur, en, weereens, dit gaan baie geduld verg.” ŉ Span, onder leiding van Nederland se nasionale polisie, tesame met owerhede van Australië, België, Maleisië en Oekraïne stel ondersoek in. Die uitslag van die ondersoek word in 2016 verwag. “Die Nederlandse regering sal nie ŉ verklaring uitreik waarin enigiemand beskuldig word voor die ondersoek afgehandel is nie,” het Rutte bygevoeg. Die Russiese Almaz-Antei-missielvervaardiger het vroeër Dinsdag aangekondig dat die vliegtuig deur ŉ 9M38 grond-tot-lug-missiel deur die BUK-M1-lugafweermissielstelsel uit die Zaroshchenskoye-omgewing in die suidooste van Oekraïne afgeskiet is. Dié gebied is onder beheer van Oekraïne se militêre magte, eerder as insurgente in die ooste van die land. Die Weste voer aan dat pro-onafhanklikheidsinsurgente in die ooste van Oekraïne die vliegtuig afgeskiet het en het sanksies toegepas teen Rusland en Russiese ondernemings, wat Moskou se verhoudings met die Weste tot ŉ laagtepunt gebring het. Lees alle vorige berigte oor Vlug MH17 op Maroela Media.